जीवनभाई बारिया ला चार बछर के भीतर मं दू बेर हार्ट अटेक आइस. 2018 मं जब पहली बेर आय रहिस तऊन बखत वो ह घर मं रहिस. ओकर घरवाली गभिबेन ह वोला अस्पताल ले के गे रहिस. अप्रैल 2022 मं, वो ह अरब सागर मं ट्रॉलर (मछरी धरे के डोंगा) चलावत रहिस तब ओकर सीना मं भारी दरद होईस. ओकर संग के एक झिन करमचारी ह चलाय ला संभाल लीस अऊ दूसर ह वोला सुता दीस. वो मन पार ले करीबन पांच घंटा के दूरिहा मं रहिन. गुजरे के पहिली जीवनभाई दू घंटा ले जियादा बखत तक ले वो हालत ले जूझत रहिस.
गभीबेन जऊन ला सबले डेर्रावत रहय तऊन ह सच होगे.
फेर सहर के अधिकतर लोगन मन जइसने, 60 बछर के जीवनभाई ला मछरी धरे ला छोड़ अऊ कऊनो बूता नई आवत रहिस, जेकर ले वो ह बछर भर मं 2 लाख रूपिया कमावत रहिस. 55 बछर के गभिबेन कहिथे, वो ह 40 बछर ले ये बेवसाय मं रहिस. हार्ट अटेक आय के बाद जब वो ह बछर भर ले सुस्तावत रहिस, त मंय अपन घर ला कइसने करके चलाय सेती मजूरी (मछुवारा मन के मछरी सुखाय के) करेंव. जब वो ला लगिस के वो ह बने होगे हवय, त वो ह काम मं जाय के फइसला करिस.
जीवनभाई ह जाफराबाद के एक बड़े मछुआरा के मछरी धरेइय्या ट्रॉलर मं काम करिस, बछर के आठ महिना सेती - बरसात ला छोड़ के - मजूर मन ये ट्रॉलर मन ला 10-15 दिन सेती अरब सागर मं ले के जावत रहिन. वो मं कुछेक हफ्ता चले के भरपूर रासन-पानी ले जावत रहिन.
गभीबेन कहिथे, अपात बेरा मं इलाज के बिन सुविधा के कतको दिन तक ले समंदर मं रहे ह सुरच्छित नई ये. ओकर करा प्राथमिक इलाज के समान हवय. दिल के रोगी सेती ये ह खतरा ले भरे आय.
भारत के जम्मो राज मन मं गुजरात मं सबले जियादा समंदर के पार हवंय - 1600 किलोमीटर ले जियादा 39 तालुका अऊ 13 जिला मं बगरे हवय. ये ह देस के समंदर के उपज मं 20 फीसदी योगदान देथे. मत्स्य आयुक्त के वेबसाइट के मुताबिक, राज मं 1,000 ले जियादा गांव मं पांच लाख ले जियादा लोगन मन मछरी पाले के काम मं लगे हवंय.
ये मन मं अधिकतर लोगन ला चार महिना तक ले इलाज के सुविधा नई मिल सकय धन येकरे सेती के वो मन हरेक बछर ला समंदर मं बिताथें.
पहिली हार्ट अटेक आय के बाद हरेक बेर जब घलो जीवनभाई समंदर मं जावत रहिन, गभिबेन ला तनाव अऊ चिंता लगत रहय. अपन सोच के संग अकेल्ला परे रहय, आस अऊ डर के मंझा मं डोलत, रतिहा ला छत मं लगे पंखा ला देखत बिता देवत रहय. जब जीवनभाई बने होके घर लहूंट आवय, त वो ह चैन के साँस लेवय.
फेर एक दिन अइसने नई होईस. वो ह नई लहूंटिस.
जीवनभाई के किस्मत अलग हो सकत रहिस गर गुजरात सरकार ह हाईकोर्ट ले अपन पांच बछर जुन्ना करे करार ऊपर काम करे रतिस.
अप्रैल 2017 मं, जाफराबाद के पार से दूर एक ठन टापू, शियाल बेट के बासिंदा 70 बछर के जंदुरभाई बालधिया ह बोट एंबुलेंस के जुन्ना मांग ला जोर देवत गुजरात हाई कोर्ट मं एक ठन जनहित अरजी दायर करिस. अरजी के संग वो ला रद्दा देखावत, 43 बछर के अरविंदभाई खुमान, एक वकील-कार्यकर्ता रहिन, जऊन ह कमजोर समाज मन के हक के सेती काम करेइय्या अहमदाबाद मं बसे एक ठन संगठन सेंटर फॉर सोशल जस्टिस ले जुरे रहिन.
अरजी मं दावा करे गे हवय के सरकार मछुआरा मन के "मौलिक अऊ संवैधानिक अधिकार के उल्लंघन करत हवय, भारत के संविधान के अनुच्छेद 21 के अनदेखी करत हवय, जऊन ह जिनगी के हक के गारंटी देथे.
वो ह मत्स्य पालन सम्मेलन, 2007 के काम के हवाला दीस, जऊन ह "बेवसाय सुरच्छा, सेहत सुरच्छा अऊ इलाज बाबत कम से कम जरूरत मन ला" तय करथे.
खास करके, अदालत के आदेश मं कहे गे रहिस के सरकार ह समंदर पार के 1,600 किलोमीटर मं चलेइय्या "कऊनो घलो किसिम के अपात हालत ला संभाले सेती जम्मो सुविधा वाले" सात ठन बोट एम्बुलेंस बिसोय के फइसला करे रहिस.
पांच बछर बाद घलो, मछुआरा मन ला सेहत ले जुरे अपात हालत ले गुजरे ला परत हवय. फेर ओखा अऊ पोरबंदर मं करार करे गे सात ठन बोट एंबुलेंस मन ले सिरिफ 2 ठन लगाय गे हवय.
जीवनभाई जानलेवा हार्ट अटेक आय बखत पार ले 40 समुद्री मील धन 25 कोस दूरिहा रहिस. करीबन 20 बछर पहिली, मछुआरा मन सायदे कभू समंदर मं अतक दूरिहा जावत रहिन.
मछुआरा मन ला समंदर मं दूरिहा तक ले जाय के दू कारन आय, पार तीर मं बढ़त प्रदूसन अऊ घटत मैंग्रोव खोल.
स्टेट ऑफ एनवायरनमेंट रिपोर्ट (एसओई), 2013 के मुताबिक, गुजरात के समंदर तीर के जिला मं 58 माई कारखाना हवंय, जऊन मं रसायन, पेट्रोकेमिकल, लोहा अऊ मेटल सामिल हवंय. ये मं 822 खनन अऊ 3156 खदान के पट्टा दे गे हवंय. 2013 के रपट आय के बाद ले कार्यकर्ता मन के मानना आय के ये आंकड़ा ह भारी बढ़ गे होही.
रपट बताथे के राज मं 70 फीसदी ले जियादा बिजली कारखाना मन येकर समंदर तीर के 13 जिला मं हवंय, बचे 30 फीसदी कारखाना बाकि 20 जिला मं हवंय.
2021 इंडिया स्टेट ऑफ फॉरेस्ट रिपोर्ट के मुताबिक, गुजरात के मैंग्रोव खोल ह 2019 के बाद ले 2 फीसदी कम हो गे हवय, फेर इही बखत मं देश के स्तर मं ये मं 17 फीसदी बढ़े हवय.
रिपोर्ट मं बताय गे हवय के गुजरात मं 39 मेर ले 38 समंदर तीर के तालुका अलग अलग दिग ले पार के खतम होय सेती भारी नाजुक हवंय. ये ला आमतऊर ले मैंग्रोव ला रोके जा सकत रहिस.
समंदर पार ले अऊ दूरिहा जाय ला मजबूर, मछुआरा मन ला अब पानी के तेज लहर, तेज हवा अऊ अचानक बदले मऊसम ले जूझे ला परथे. गरीब मछुआरा मन के ऊपर जियादा येकर मार झेल्थें काबर वो मन नान-नान मछरी धरेइय्या डोंगा मन ला चलाथें जऊन ह बिपद हालत ले निपटे सेती बने मजबूत नई रहंय.
अप्रैल 2016 मं सनाभाई सियाल के डोंगा मंझा समद्र मं टूट गे. एक ठन भारी लहर ह एक ठन नान कन भुरका ला खोल दीस अऊ बोर्ड उपर के आठ मछुआरा मन के भारी कोसिस के बाद घलो पानी डोंगा मं खुसरे लगिस. मदद के गुहार बेकार रहिस, काबर तीर-तखार मं कऊनो नई रहिस. वो मन अपन दम मं रहिन.
जइसनेच मछुआरा अपन परान बचाय सेती समंदर मं कूद गीन, डोंगा ह टूट गीस अऊ बूड़ गे. हरेक मन तइरे सेती लकरी के जऊन घलो हिस्सा मिलिस वो ला धर लीन. छे झिन बांच गे. 60 बछर के सनाभाई समेत दू झिन के परान चले गे.
बांचे लोगन मन करीबन 12 घंटा समंदर मं येती-वोती तइरत रहंय, एकर बाद मछरी धरेइय्या ट्रालर ह वो मन ला देखिस अऊ बचाइस.
ओकर दू झिन बेटा 30 बछर के दिनेश अऊ 35 बछर के भूपद- दूनो के बिहाव होगे हवय अऊ हरेक के दू-दू लईका हवंय - वो मन घलो मछुआरा आंय. सनाभाई के गुजरे के बाद, फेर कुछु डर जइसने सुरु होगे हवय.
55 बछर के जीवनभाई सियाल, जऊन ह मछरी धरेइय्या डोंगा के मालिक आंय, कहिथें के मछुआरा मन समंदर मं उतरे के पहिली मऊन धरे भगवान के सुमिरन करथें.
वो ह सुरता करथें, "करीबन बछर भर पहिली, मोर एक झिन मजूर ह अचानक ले सीना मं दरद मसूस करिस. हमन तुरते पार डहर जाय ला सुरु करेन." पांच घंटा तक ले ये मजूर ह साँस लेय सेती हांफत रहय, डोंगा के पार तक आवत ले ओकर हाथ ओकर सीना मं रहिस. सियाल कहिथे, ये ह पांच दिन जइसने लगिस. हरेक सेकंड पहिली ले जियादा लंबा लगय. हरेक मिनट पहिली ले जियादा तनाव ले भरे रहय. मजूर ह बांच गे काबर पार पहुंचतेच वोला अस्पताल मं भर्ती कराय गे रहिस.
शियाल कहिथें, फेर मछरी धरे मं बढ़त उपरहा लागत, सेहत के हालत ला नजरंदाज करे के हमर सहज आदत आय. हमन अपन आप ला बनेच जियादा टारत रहिथन, फेर हमन ला अइसने नई करे ला चाही.
शियाल बेट के बासिंदा मन ला घर मं घलो इलाज नई मिल सकय. 15 मिनट तक के डोंगा सवारी, टापू मं पहुंचे के एकेच जरिया आय; डगमगावत डोंगा मं चढ़े अऊ उतरे मं लगे पांच मिनट घलो लड़ई जइसने होथे.
बोट एंबुलेंस ला छोड़ के, बलधिया के अरजी मं शियाल बेट के 5,000 बासिंदा मन के सेती प्राथमिक स्वास्थ्य केंद्र (पीएचसी) के मांग घलो करे गे रहिस - ये सब्बो मन आमदनी सेती मत्स्य पालन ऊपर आसरित हवंय.
येकर जुवाब मं हाई कोर्ट के आदेश मं कहे गे रहिस के उपस्वास्थ्य केंद्र मं हफ्ता मं पांच दिन बिहनिया 10 बजे ले संझा 4 बजे तक ले जिला अऊ तीर-तखार के चिकित्सा अधिकारी मन के तैनाती करे जाही.
फेर बासिंदा मन के कहना आय के अइसने कऊनो जमीनी कार्रवाई होवत नई ये.
गरभ धरे महतारी सेती, ये ह अऊ घलो बड़े समस्या आय.
28 बछर के हंसाबेन शियाल आठ महिना के गरभ ले हवंय अऊ सेहत के अलग-अलग दिक्कत सेती वो ला ये बखत तीन बेर जाफराबाद के एक ठन अस्पताल मं जाय ला परिस. वो ह सुरता करथें के जब वो ह छे महिना के गरभ ले रहिस त पेट ह भारी पिरोइस. रात होगे रहिस अऊ दिन के सेती फेरीवाला मन बनेच बखत तक ले रुके रहंय.वो ह रात भर ला गुजारे अऊ बिहनिया ला अगोरे के फइसला करिस. ये ह बनेच लंबा अऊ चिंता ले भरे रतिहा रहिस.
येकर मतलब ये रहिस के एंबुलेंस आय के पहिली वो मन ला 5-7 मिनट अऊ अगोरे ला परिस अऊ वोला अस्पताल ले जाय गीस.
समंदर पार के बासिंदा गभीबेन ह प्रन करे हवयः ओकर परिवार के अवेईय्या पीढ़ी अपन पुस्तेनी बेवसाय ला नई करे देय. जीवनभाई के गुजरे के बाद, वो ह कतको मछुआरा मन के सेती मछरी सुखाय के बूता करथें. ये ह भारी मिहनत के बूता आय अऊ रोजी मं 200 रूपिया मिलथे. वो ह जऊन घलो कमाथे, वो ह अपन 14 बछर के बेटा रोहित के आगे पढ़े सेती आय, जऊन ह जाफराबाद के एक ठन पब्लिक इस्कूल मं पढ़त हवय. ओकर साध हवय के वो ह बड़े होके वो बनय जऊन ह ओकर इच्छा आय - सिरिफ मछरी धरे ला छोड़ के.
भलेच येकर मतलब ये होय के रोहित ला जाफराबाद ले बहिर जाय ला परही, गभिबेन ला ओकर बुढ़ापा मं अकेल्ला छोड़ के. जाफराबाद के कतको लोगन मन अपन सबले खराब डर के संग जींयत हवंय. गभी बेन घलो तऊन मन ले एक झिन आंय.
पार्थ एम.एन. ह ठाकुर फैमिली फाउंडेशन ले एक स्वतंत्र पत्रकारिता अनुदान ले के सार्वजनिक स्वास्थ्य अऊ नागरिक स्वतंत्रता के रपट लिखे हवय. ठाकुर फैमिली फाउंडेशन ह ये रिपोर्ताज मं कोनो किसिम के काटछांट नइ करे हे.
